In hierdie moderne weergawe word eeue oue kwessies opgediep en afgestof. Dit is ‘n bewys dat Aucamp nooit sy rakleeftyd sal oorskry nie. Hierdie kabaret is werklik: Slegs vir almal!
Die tydskrif Mooiloop het in 2008 sy laaste uitgawe gedruk nadat dit in 2006 as Wegbreek, die Afrikaanse weergawe van die reistydskrif Getaway verskyn het.
Reis word meer as net ’n stap-vir-stap-vertelling en skrywers soos Eben Venter, Chris Barnard, Hennie Aucamp, Riana Scheepers en nog vele ander bekende pennemeesters voer jou – die leser – mee na hul hartland, laat jou die opwinding smaak van jou eerste duin met ’n viertrek baasraak, laat die spoke van die verlede riel trap op ’n vergete dansvloer in die Karoo, of vat jou voetjie vir voetjie saam op die bakleistryd om Kili te klop.
As jy ooit gewonder het waar die hart van die Kgalagadi nou eintlik lê, sal hierdie bundel die antwoord verskaf … of jou uitdaag om self die wandelstaf op te neem. Soos wat Mooiloop se leuse, ‘reis sonder einde’, te kenne gee, is hierdie reis nog lank nie verby nie.
Hennie Aucamp bewys met hierdie bundel dat hy ’n ewe vernuftige skrywer van kinderverse as van kabarettekste en gedigte is.
Baie van die versies verwys na eietydse dinge soos sms’e, pizzas en Croc-skoene wat vir vandag se kinders aantreklik sal wees. Die meeste van die versies handel egter oor die gewone dinge van die kinderwêreld: oumas en oupas, mammas en pappas, troeteldiere, speelgoed, badtyd, voëltjies, goggas en paddas.
Aucamp skram egter nie daarvan weg om effens meer gesofistikeerde verwysings byna ongesiens in die verse in te glip nie, soos in die onsinversie oor oom Nathan die Ou Wyse en die verhaal van “Oorlede Dina Sourus”, wat die verse ook vir die voorlesers genotvol sal maak.